


	Eiropas Parlaments
2024-2029
	[image: EP logo RGB_Mute]



PIEŅEMTIE TEKSTI

[bookmark: TANumber]P10_TA(2026)0018
[bookmark: title]Jimmy Lai notiesāšana un nenovēršamā sodīšana Honkongā
[bookmark: DocNumber]
[bookmark: PE]PE782.020
[bookmark: Sujet][bookmark: References]Eiropas Parlamenta 2026. gada 22. janvāra rezolūcija par Jimmy Lai notiesāšanu un nenovēršamo sodīšanu Honkongā (2026/2573(RSP))
[bookmark: TextBodyBegin]Eiropas Parlaments,
–	ņemot vērā iepriekšējās rezolūcijas par Honkongu un Ķīnu,
–	ņemot vērā Reglamenta 150. panta 5. punktu un 136. panta 4. punktu,
A.	tā kā 2025. gada 15. decembrī Honkongas Augstākā tiesa britu pilsoni un demokrātijas aktīvistu Jimmy Lai saskaņā ar Nacionālās drošības likumu (NDL) atzina par vainīgu sadarbībā ar ārvalstu spēkiem un saskaņā ar koloniālā laika krimināllikumu – par vainīgu musināšanā; tā kā drīzumā gaidāms tiesas spriedums, un iespējams, ka viņam var piespriest mūža ieslodzījumu;
B.	tā kā, pamatojoties uz vairākām politiski motivētām apsūdzībām, J. Lai aizturēts jau kopš 2020. gada decembra; tā kā viņš vairāk nekā 1800 dienas ir pavadījis vieninieku kamerā;
C.	tā kā J. Lai notiesāšana ir vēl viens solis vārda brīvības, mediju brīvības un tiesu neatkarības ierobežošanā Honkongā pēc NDL ieviešanas 2020. gadā un Nacionālās drošības aizsardzības rīkojuma (NDAR) ieviešanas 2024. gadā;
D.	tā kā, uzspiežot NDL un NDAR, Ķīna ir pārkāpusi savas starptautiskās juridiskās saistības, kas līdz 2047. gadam garantē Honkongai īpašu statusu saskaņā ar Ķīnas un Lielbritānijas kopīgo deklarāciju un Starptautisko paktu par pilsoniskajām un politiskajām tiesībām, kas joprojām ir piemērojams Honkongai;
E.	tā kā 78 gadus vecajam J. Lai draud ilgs cietumsods vai mūža ieslodzījums, neraugoties uz to, ka viņš cieš no diabēta un pašlaik tiek turēts dzīvībai bīstamos apstākļos,
1.	visstingrākajā veidā nosoda J. Lai notiesāšanu un pauž nopietnas bažas par gaidāmo sodu; mudina Honkongas iestādes nekavējoties un bez nosacījumiem atbrīvot J. Lai un visus pārējos cilvēkus, kas aizturēti par savu brīvību, tostarp reliģisko un demokrātisko tiesību, izmantošanu, atsaukt visas pret viņiem izvirzītās apsūdzības un garantēt viņu pamattiesības; mudina Honkongas iestādes nodrošināt J. Lai un citiem politiskajiem ieslodzītajiem, kam tas nepieciešams, tūlītēju piekļuvi specializētai medicīniskai aprūpei;
2.	uzsver, ka J. Lai patvaļīgā kriminālvajāšana ir piemērs tam, kā valsts drošības likumi tiek sistemātiski izmantoti ar mērķi izskaust neatkarīgus medijus, vārda brīvību un politisko opozīciju Honkongā;
[bookmark: _Hlk219303975]3.	atkārtoti stingri nosoda NDL un NDAR piemērošanu Honkongā un šo tiesību aktu transnacionālo ietekmi; prasa atcelt NDL un NDAR;
4.	nosoda Ķīnas un Honkongas iestāžu pieaugošās transnacionālās represijas pret žurnālistiem, aktīvistiem un diasporu, tostarp Eiropas Savienībā; atkārtoti aicina dalībvalstis apturēt izdošanas līgumus ar Ķīnu un Honkongu un nodrošināt efektīvu aizsardzību personām, kurām draud politiska vajāšana; aicina Komisiju Pasaules Tirdzniecības organizācijā ierosināt Honkongas statusa apturēšanu;
5.	uzskata, ka mūža ieslodzījums J. Lai būtu nepieņemams un nopietni ietekmētu ES un Ķīnas attiecības;
6.	mudina Padomi pārskatīt 2020. gada secinājumus par Honkongu un saskaņā ar ES globālo cilvēktiesību sankciju režīmu pieņemt sankcijas pret galveno vadītāju John Lee un visām amatpersonām, kas atbildīgas par brīvību ierobežošanu;
7.	aicina ES delegāciju pastiprināt diplomātisko iesaisti un uzraudzību attiecībā uz J. Lai situāciju un līdzīgām lietām;
8.	uzdod priekšsēdētājai šo rezolūciju nosūtīt Komisijai un Padomei, Ķīnas Tautas Republikai un Honkongas īpašās pārvaldes apgabalam.

